James Ellroy

EZ A VIHAR

A SOROZAT KORÁBBI KÖTETEI

JAMES ELLROY

Fehér jazz

Gyilkos az úton

Hollywood noktürn

Perfídia

ELMORE LEONARD

Dinamit

Gengszterek földjén

Raylan

Sima ügy

Született bűnözők

Tishomingo Blues

Váltságdíj fejében

HARLAN COBEN

Az idegen

Bűnösnek nyilvánítva

Hat év

Hazatérsz

Hiányzol

Maradj mellettem

Necces

Ne engedj el!

Nem versz át

Nincs több esély

Nincs üzlet

Senki fia

Szökevények

Végakarat

Vér a véremből

JEFF ABBOTT

Adrenalin

Black Jack Point

Bukás

Bűnös vagy!

Ennek rossz vége lesz

Felejts már el!

Öntörvény

Nem akarod tudni

Rögeszme

Tégla

Végjáték

PHILIP KERR

Berlin Noir: Halálos március

Berlin Noir 2.: Sápadt gonosztevő

Kieső helyen

TOD GOLDBERG

Gengszterváros

A fordítás az alábbi kiadás alapján készült:

James Ellroy: This Storm,

Alfred A. Knopf, 2019

Copyright © 2019, James Ellroy

All rights reserved

Hungarian translation © Dési András György, 2021

Hungarian edition © Jaffa Kiadó, 2021

Minden jog fenntartva!

Fordította Dési András György

Borítóterv Németh Károly, Relatív

Szerkesztő Lépesfalvi Zoltán

Felelős szerkesztő Schultz Judit

Felelős kiadó Rados Richárd

Jaffa Kiadó • www.jaffa.hu

ISBN 978-963-475-552-4

ISSN 2559-9550

Az elektronikus verziót készítette az eKönyv Magyarország Kft. www.ekonyv.hu

A Jaffa Kiadó könyveinek teljes választéka megvásárolható könyvesboltunkban:

1114 Budapest, Vásárhelyi Pál u. 10.

HELEN KNODE-NAK

„Csak a vér forgatja meg a történelem kerekét.”

Benito Mussolini, Il Duce

Visszaemlékezés.

Máig a hatása alatt állok. Az akkortól mostig tartó láz nem ereszt. Vén vagyok, az egyetlen élő tanú. A maestro rám hagyta a zongoráját és a kottát, amit Oroszországból csempésztünk. Mindent pontosan látok, jól emlékszem. A sok gyakorlásnak hála, erős maradt a kezem.

A zongoránál ülve komponálok. Az improvizáció beindítja az emlékeket. A szavak meg a zene életben tart és megerősít: megtagadom a halált.

A háború.

Az eső.

Az arany.

Los Angeles és Mexikó. Az ötödik hadoszlop.

Nem halok meg, míg élem ezt a történetet.

MENNYEI DÖRGEDELMEK | CHARLES COUGHLIN ATYA
XERB RÁDIÓ, LOS ANGELES. | ILLEGÁLIS RÁDIÓ: TIJUANA, MEXIKÓ. | 1941. DECEMBER 30., KEDD

Jó estét és bienvenidos, megkésve bár, de Feliz Navidad, és ne felejtsük el azt se, hogy próspero año y felicidad, ami azt jelenti, hogy boldog új évet, és rögtön be is vezeti a mai adás témáját: Mexikó és a háború. Mert mi háborúba indulunk, hallgatóim, amerikai polgártársak, pedig – biztos, mint a halál – nem nagyon akartuk ezt az egészet.

Beszéljünk végre komolyan. Es la verdad, ahogy a mexikói kuzinok mondják. A zsidók fundálták ki, nincs semmi haszna, mégis, már 23 teljes napja kénytelenek vagyunk a nőket erőszakoló orosz vörösök oldalán harcolni az őszintén sokkal rokonszenvesebb nácik ellen. Már ez önmagában kínos és káros, de elnökünk, a bibsik bábja, Franklin „Átrázó” Rosenfeld nem enged, és nekünk a Führer, a hős Jefe lett az ellenségünk. Igazából nem ez a lényeg – most a japcsik úgyis lefoglalnak minket.

Tehát kanyarodjunk Mexikó felé – ahol szuperek a señoriták, és igazi, GÁTLÁSTALAN jefék az urak.

Mexikó állítólag „BÜSZKÉN KATOLIKUS”, hát nem igaz, barátim? Ráadásul VALLÁSOS KÖZTÁRSASÁG, ANTIVÖRÖS és KÖTELESSÉGTUDÓAN HÍVŐ. Jó… de ez a kép a viharos 20-as évek és Presidente Plutarco Calles visszataszító vörös elnökségének ideje óta teljes tévedés, és fájdalmasan felháborító.

Adat: Calles a vörös ruszkik ötéves tervéről mintázva hatéves tervet vezetett be a társadalmi és politikai reformokra.

Adat: Calles elszánta magát, hogy véget vet a katolikus egyház befolyásának: betiltotta a nagy vallásos ünnepségeket és körmeneteket, „munkásszövetkezeteket” hozott létre, hogy szembeszálljon az ipari kapitalizmus állítólagos túlkapásaival, és még szekulárisabbá tegye a mexikói politikai közeget, nem törődött vele, mit akar a makacsul KATOLIKUS mexikói nép.

Adat: a katolikus püspököket eltiltotta a nyilvános istentiszteletektől.

Adat: Calles „vörösinges” verőlegényei számtalan templomot dúltak fel egész Mexikóban.

Adat: papokat gyilkoltak, apácákat erőszakoltak meg, a püspökök Dél-Amerikába menekültek, és a misék titokban zajlottak.

Adat: Kóros Calles utódja a bénán balos Lázaro Cárdenas lett. Kiszámíthatatlan volt, és elkényeztetett, de kevésbé gonosz. Antiklerikális programjában még ott bujkált a gyáva sztálinizmus, de nem bűzlött annyira. Viszont továbbra is gyilkoltak papokat és erőszakoltak apácákat, a helyi zsarnokok zárva tartották a templomokat, és ördögi módon tiltották a misézést.

Adat: ezek a szokások a mostani Presidente, Manuel Ávila Camacho alatt sem változtak, pedig ő balközépnek nevezi magát, értsd: mellébeszél a muchacho!

És már el is jutottunk a cristerókhoz – a totálisan tisztességes KATOLIKUS ellenálláshoz.

Az aranyingesek: nem a Calles–Cárdenas–komcsi vörösinges fajtából valók. Fegyveres egységeik szemet akartak minden szemért, vörösingeseket öltek, komcsi komisszárokat meg alávaló apparatcsikokat lincseltek, és nem kevés vörös férget élve égettek meg.

A cristerók virágkora Calles alatt jött el, Cárdenas alatt bujkálniuk kellett. ’37-ben egy csodás átváltozás során Unión Nacional Sinarquista lettek.

A szinarchizmus azt jelenti: „anarchia nélkül”. A szinarchizmus a katolikusgyűlölő balosok ellen induló általános támadást jelenti.

Földalatti Untermenschek kényszerítik ki Camacho Presidente ateista programját; a szinarchisták viszont szemkápráztató ellentámadásba lendülnek. És egyre többen vannak. Az egységbe forrt, katolikus-szekuláris ország számára térítenek. Néha fascista, néha náci a gúnynevük – de ez csak a vörösök hangoskodása. Igen, tényleg a spanyol falangistáktól származnak, és Francisco Franco Generalissimo hősies polgárháborús győzelme ringatta a bölcsőjüket. De most, hogy az Egyesült Államok belesodródott egy mindent felemésztő, globális konfliktusba, és Mexikó ott van országunk legdélibb csücskénél, vajon a zöldinges szinarchisták vállalják-e kialakuló tengelyhatalom-ellenes és nacionalista vörösellenes világhatalmunk támogatását?

Adat: Mexikó egyelőre „semleges” maradt a háborúban.

Adat: Camacho Presidente ’41 augusztusában bezáratta a német konzulátust, de hagyta, hogy sok tengelyhatalom-párti fritz és japcsi induljon Méjico felé.

Most pedig jöjjön Alsó-Kalifornia.

Alsó-Kalifornia színesre nyalt földnyaláb délen, pont a mi San Diegónk alatt. Egyben a fasiszta-kommunista ravaszkodás melegágya. Sok japcsi él ott. A mexikói állami zsaruk azt gyanítják, hogy jó pár japcsi tengeralattjáró horgonyoz Alsó-Kalifornia partjainál. Állítólag titkos japcsi légi bázisok is épülnek, hogy onnan támadják az USA kikötőit és Los Angeles-környéki hadiüzemeit.

Most pedig jöjjön Salvador Abascal, a szinarchisták főnöke!

Señor Abascal es muy católico. Ő a szinarchisták lelke és esze, és büszkén viseli a zöld inget. Mint a legtöbb szinarchista férfi, ő is egy kis SH-t, valamint a két betűt gyűrűként körülölelő kígyót tetováltatott a jobb hüvelyk- és mutatóujja közé. Harmincegy éves, jóképű – és úgy tűnik, Camacho Presidente fél tőle.

Adat: Mexikóban és az USA-ban egyre több a szinarchista.

Adat: Camacho, a pöcegödrök pátriárkája Alsó-Kalifornia déli részén, a Magdalena-öböl mellett akkora területet adott nekik, ami épp elég egy táborhelyhez. Vajon elkülöníti őket, vagy fontos feladatot szán nekik?

Az Amerikai Katonai Hírszerzés emberei nagyon készülnek valamire Alsó-Kaliforniában. Utánanéznek, mi a politikai helyzet, és ahogy itthon internáljuk a japcsikat, ugyanúgy összeszedik az ottaniakat is. De mire megy ki a játék? Véget vet végre Mexikó ennek a semmilyen semlegességnek, és beleveti magát velünk a bunyóba? Bármily rémisztő, Amerika jelenleg a rohadt ruszki vörösök szövetségese a tökös, bár gonosz nácik ellen. Együtt bukik a mexikói peso és az amcsi dollár, hogy egy új, aranyalapú gazdaság győzzön? És mi a helyzet azokkal a hírekkel, amelyek szerint a nácik és a ruszkik horogkeresztet meg sarlót és kalapácsot kovácsolnak aranyrudakból?

Amerikai hermanos és keresztény polgártársaim! Mexikó a mi gyönyörű partvidékünk déli kapuja! Lehet, hogy csapzott babzabálók törnek át a határon, hogy diverzáns akciókkal kínozzanak minket? Lehet, hogy a szinarchista hősökből új népfölkelők lesznek, és segítenek rajtunk?

Első rész

ESŐ

1941. december 31.–1942. január 23.

1

Elmer Jackson

(Los Angeles, 41/12/31, 21.30)

Megfigyelés.

Ülni kell és kivárni. Egy betörő/szatír ólálkodik errefelé. Tommy Glennonnak hívják, nemrég búcsúzott a Quentintől. Pearl Harbor óta öt betöréses szodómián van túl.

Boldog új évet, baszod.

Háromemberes megfigyelés. Két autó. A Huszonnegyedik utca és a Normandie sarka. Ülni, várni. Bírd ki, hogy begörcsöl a zsibbadó segged.

Eső. Plusz a háborús elsötétítési szabályok. Behúzott függönyök, kioltott utcalámpák. Lófaszt se látni.

Szarvasvadászat. Így működik a rendőrség. A priuszához csatolt fotó alapján négy áldozat azonosította Tommyt. A főnök és Dudley Smith megdumálták. Kiadták a parancsot. Ez a szabály: aki nőkkel perverzkedik, annak a jutalma HALÁL.

Elmer Old Crow whiskyvel öblögetett. A ház előtti kocsit kapta. Mike Breuning és Dick Carlisle a sarkon túli sikátorban várt. Tommy már felmérte a pecót. Két hosszú lábú csaj lakott benne. Figyeltünk, ahogy a nagykönyvben: nem volt kiút.

A Központi Betörésiek egy hete folyamatosan követték Tommyt. Elmer kiköltöztette a két csajt, és beköltöztette a saját hosszú lábú barátnőjét. A lába és a bátorsága is megvolt a melóhoz.

Ellen Drew. Részmunkaidős barátnő és részmunkaidős Paramount-csillagocska. Dicsérték páran a Ha én király lennék után, de neki az kevés volt. Félállásban Elmernek kurválkodott, és teljes állásban a barátnője volt.

Brenda Allen. Félállásban Jack Horrall rendőrfőnök csaja. Nem mindegy, kit ismer és kit szop le az ember. „Szólíts Jacknek” Horrall intézte a csalit és a csapdát.

Elmer a házat nézte. Odafenn égtek a lámpák. Ellen kinyitotta a zsalut, hogy megmutassa a lábát. Megszegte az elsötétítési szabályokat, és szééééépen kivilágította a combját. Elmer átolvasta a Quentinből kapott dossziét, és a házat leste.

Thomas Malcolm Glennon/fehér férfi, amerikai/szül.: 16. 8. 19. Preston Javítóintézet és Quentin. Egy csomó pachucóval és a Négy Családból való kínaival haverkodik.

Valahol északon tűzijáték pukkant. Az eső átáztatta a rakétát, és nem szóródtak szét a csillagok.

„Nem mindegy, kit ismer az ember.”

Elmer Dudley-t és „Szólíts Jacknek”-et ismerte. És most ez a szar meló. Mike B. és Dick C. Dudley verőembere volt. Dud erre az éjszakára kimenőt kapott: valami névtelen pancser három nappal korábban megszurkálta.

Elmer ásított. A rádió adó-vevőjét piszkálgatta. Rendőrségi értesítések spricceltek szerteszét.

Betörés Niggervárosban/Happytime italkereskedés/járőrkocsi a helyszínen. Marcsi díler a Club Zombie-ban. Mexikandúrok bunyóznak a Nyolcvannegyedik utca és az Avalon sarkán. A jampecruhás maxikóiak leléptek.

Elmer ásított. Az állomáskeresőt csavargatta. Talált egy civil sávot, mázlija volt. A rendőrség újévi bulija csicsergett neki.

Élőben a városházáról. Fellép Count Basie zenekara. A Nyomozóhivatal eligazítóhelyiségét rádiós mikrofonokkal pakolták tele. A zongoránál Count. Szaxofon: Lester Young.

Jöjjön a bennfentes pletyó. Két kékruhás füvet talált Countnál. Jack Horrall neszét vette, és tett egy ajánlatot. Dönts, mi legyen, Count. Hat hónap elzárás vagy egy szilveszteri fellépés?

Eső verte a kocsit. Hangosabb volt Count Basie-nél. Elmer a 3. csatornára kapcsolt. Breuningot és Carlisle-t hallgatta.

„Ismer” és „leszop”: Marha Mike és Dögvész Dick. Szilveszteri dumák. Mire jó, ha az ember bennfentes zsaru?

Elmer imádta az erkölcsrendészetet. Kinevették, de így könnyebb volt lenyomni a telefonos szolgáltatásának konkurenciáját. Aztán a rohadt japcsik szétbombázták a rohadt Pearl Harbort, és szarrá rohasztották a fehérek világát.

Átvezényelték az idegenrendészetre. Heti tizenkét nap japcsikkal foglalkoztak. Japcsik, japcsik, JAPCSIK. Külföldön születettek, itt születettek, biztosan vagy állítólag az ötödik hadoszlop emberei. Házkutatások. Elkobzások. Santa Anita-i csillivilli istállókba szállítások.

A 3. csatornán folyamatosan ment a szöveg. Breuning és Carlisle megállás nélkül nyomta. Ki szúrta meg a Dudstert? Milyen vadak a gyerekeik. A parkolóőr csaj meg a hatalmas didkói.

Be nem állt a szájuk. Megdumálták a szövetségiek telefonlehallgatását. Az egész rendőrség térdig állt a szarban. Izgi.

A városházát padlótól plafonig bedrótozták és bepoloskázták. Rivális részlegek kémkedtek egymás után. Csaló zsaruk, kínaiaknak dolgozó zsaruk, sztrájkletörő zsaruk. A szövetségiek végighallgatták őket, és vizsgálódni kezdtek.

Hűbérbirtokos zsaruk. Tolvaj zsaruk. Ezüstinges és német-amerikai bundos zsaruk. Hívogatták a kerületi ügyész irodáját. Fletch Bowron polgármestert. Nyomozóhivatali zsaruk, reszkesseteeeeeeek!

Elmer reszketett. Telefonon rendelhető kurvákat futtatott. L. A. krémjének szállította a lányokat. Az erkölcsrendészetről bonyolította le az üzletet.

A rádió elhallgatott. Bakker – zizegés, recsegés, zörgés. Elmer a sávváltót csavargatta. Végre egy kis szerencse. Te jó isten! Ez Cliffie Stone A mi kis dzsemborinkban!

Ez az elbitangolt, bugris déliek Auld Lang Syne-ja. Vagyis pont az övé, szóról szóra. Cliffie egyet jelent a szénás szekéren kocsikázással és az illegális alkoholfőzéssel. Cliffie megidézte neki az észak-karolinai Wishartsot.

Wisharts a Klán vidéke. A táj a sors. A Klánnak szentelt élet kúrta szét az apját és a bátyját, Wayne Franket. A fekagyűlölet étrendje megakadt a kis Elmer bögyében. ’30-ban lett 18. Jelentkezett tengerészgyalogosnak. Semper Fi: Parris Island, Camp Lejeune, Nicaragua.

Ó, apám, Managua! A tengerészgyalogosok a kis bábFührert, Somozát támogatták. A bőrnyakúak kinyírták a politikai ellenfeleit, és őrizték a követséget. Részben londinerek, részben bérgyilkosok. El Jefe imádta E. V. Jackson őrvezetőt. Kapott egy pénzes melót: vezetheti Jefe kedvenc kupleráját.

Így tanulta ki az üzletet. Így született a telefonon rendelhető lányok ötlete. Jefe szerezte neki a 2. pénzes melót. Ő őrizte az L. A.-i rendőrfőnököt.

James Edgar „Kétpisztolyos” Davist. A fékezhetetlen őrültet. Davis és Jefe mocskosak voltak, és jól értették egymást. Együtt vedeltek és kurváztak. Davis imádta E. V. Jackson őrvezetőt. Ezért:

Egy vakbuzgó balos macsetével támadt Davisre. Jackson őrvezető agyonlőtte a merénylőt. Davis állást szerzett neki a rendőrségen.

Viszlát, tengerészgyalogság, jövök, Los Angeles!

Elmer szeretett a rendőrségen dolgozni. Davis összehozta egy Brenda Allen nevű puncidílerrel. Elmer és Brenda pont összeillettek. Megszervezték és felvirágoztatták a telefonos szolgálatot. Az L. A.-i esküdtszék kirúgta Kétpisztolyos Davist. Túl sokszor kefélt meg egy kiskorú kicsikét, és nem a szabályos bejáratot használta.

Most „Szólíts Jacknek” a főnök: 7%-ot kap a telefonos bizniszből. E. V. Jacksoné 29. Szerencsés egy fehér ember.

Cliffie Stone a fehér bugrisok balladáit nyomta. Wayne Franket mindig szíven találta ez a ritmus. Gyűlölködő kutya volt, és utálta a bevándorlókat. Az öccse, Elmer megragadta a lehetőségeket. Wayne Frank csak szart aratott.

Wayne Frank Klán-tag lett, használhatatlan alkesz lett, csavargó lett. A nyugati parton próbálkozott, és fiatalon halt meg.

Elmer meghúzta az Old Crow-t. Félig benyesett. 22.18 volt. Tommy G. mindig tíz és éjfél között csapott le.

A suttyó zene bevadította. Kikapcsolta a rádiót, és az esőt szidta. A járőrkocsi sárhányóig állt a vízben.

A házat nézte. Belátott a résnyire nyitott zsaluk közt. Ellen az emeleten volt. Fel-alá járkált, és cigizett. Ötcsillagos lábbemutatót tartott. A szellőzőablak fölött füstfelhők lebegtek.

Elmer visszakapcsolt a 3. sávra. Mike B. Dick C.-nek panaszkodott. A Dudster így, a Dudster úgy. Újra rátértek a neveletlen gyerekeikre.

És megint a zizegés és sistergés. Elmer kiürítette a palackot, és kidobta az ablakon.

– Hú, kisfiú – zizegett a rádió.

Elmer a mikrofon után kapott, és beszédre kapcsolt. A sistergés elmúlt.

– Igen, Mike.

– Dél felől jön a srác. Átugrott a szomszéd kerítésén. Tiéd a bejárat. Hagyd, hogy kiszagolja, hol van Ellen, és elinduljon felfelé, mielőtt te…

Elmer azonnal indult.

Kivágta az ajtót. Átugrotta a pocsolyát, fel a járdára. A cipője cuppogott és beázott. Elővette a pisztolyát, és csőre töltötte.

Lerepült a kalapja. Az eső csípte a szemét, alig látott tőle. Irány a gyep/veranda/bejárati ajtó.

Nincs bezárva. Lassíts. Megolajoztad a zsanérokat és a zárakat. Tommy semmit sem hallhat. Bejutott. Érezte Ellen cigarettájának és parfümjének szagát. A lépcső felé tartott. Eláztatta a nappali szőnyegét.

Mike és Dick jött vizesen felé. Elindultak a lépcsőn. Mindenki egyszerre némult el. Csssssss.

Látták Tommy sáros lábnyomait. Hallották, hogy odafenn nyikordul a parketta, és léptek koppannak.

Mike kacsintott. Dick előadta a vágd el a torkát mozdulatot. Elmer nyelt egyet – anyja szukája, rohadt élet!…

Ellen sikoltott.

Mike felkiáltott. Dick felkiáltott. Felrohantak az emeletre, és nagy felfordulást csináltak. Egymást taszigálták, nekimentek a falnak, de felértek. Elmer hallotta, hogy fenn kitörik az egyik utcára nyíló ablak. Tommy bemutatta az emberi légy trükköt.

Elmer kirohant a hátsó ajtón. Volt a fekete ég, az ömlő eső, volt valami, amit alig látott. Tommy, az emberi légy észak felé rohant…

Két méter előnye van. A járda felé tart. A füvön csak csúszkál, ott majd jobban tapad a talpa.

Elmer is átvágott keresztbe, elérte az aszfaltot. A csapkodó esőkabátja lelassította. Közelebb került, lemaradt, közelebb került. Megcélozta Tommy hátát, és háromszor lőtt. A torkolattűz vörösre festette az esőt.

Tommy újabb előnyt szerzett. Mike és Dick is lőtt – valahonnan hátulról, messziről. A lövések visszhangot vertek a tornácokon.

Tommy kelet felé futott a Huszonhatodik utcában. Elmer óvatosan oldalra lesett, és kiürítette a tárat. A villanás elvakította, kis fényköröket látott mindenütt.

Elmer kelet felé futott. Újratöltött, rohant. Az esőkabát lecsúszott róla. Rolók szaladtak fel. Legalább lett egy kis fény.

Gyorsult. Fogyott a svungja. Valami kiesett Tommy nadrágzsebéből. Ő megállt, pontosan célzott. Megvolt, megvolt, de valami azt súgta, hogy NE. Szándékosan mellé lőtt hármat.

Tommy észak felé fordult. Egy emberlégy. A gyorslábú erőszaktevő. Nézd, hogy teper.

Elmer messze a háta mögül hallotta Mike és Dick hangját. Lövések dörrentek. A barmok már csak lidércekre pufogtattak.

Elmer megállt, kilihegte magát. Visszasétált kelet felé, a járdát nézte.

Tommy elejtett valamit. Megtalálta, felvette. Nicsak. Tommy egy piros bőrfedelű noteszt vesztett el címekkel.

– Állati jól kezdődik az év – mondta Ellen.

– Pont erre gondoltam – bólogatott Elmer.

– Úgy tűnik, nem vagy valami jó céllövő.

– Ne már. Este kilenckor, esőben?

Keresztülautóztak Hollywoodon. Ellen a Green Gables Apartmentsben lakott. A ház közvetlenül a Paramount mellett állt, így könnyebb volt hajnalban kezdeni a forgatást. A második házasságát gyűrte. Két férj és egy huszonhét évesen szült gyerek. A pasija messze járt, a légierőnél volt. Ellen unalomból szolgálta ki Elmer ügyfeleit. Ugyanezért szolgálta ki Elmert is.

Felkanyarodtak a Melrose-ra, nyugat felé. Nevezzük Éjszakai vízi balettnek. Nem égtek az utcalámpák. Elsötétítés és a járdaszegélyek fölé érő víz.

Ellen cigarettára gyújtott.

– Elővette a farkát, és lengette. Akkor sikoltottam.

Elmer felröhögött. A nő meglengette a kisujját. Tommy Glennon – lóg a pici szerszáma.

Elmer újra röhögött. Ellen a férfi nadrágzsebeit tapogatta, végül az egyikből kihúzott egy pénzköteget, levett belőle egy ötvenest, és a többit visszagyűrte a helyére.

– Ez jólesett.

– Ma nem. Talán a hétvégén.

– Éjszakai szolgálat. Hideo Asida testőre leszek.

– Ahhoz képest, hogy japcsi, aranyos – vélte Ellen. – Szerinted homár?

– Dehogyis. A fehér emberek rendőrségén ő a legjobb törvényszéki laboros.

Ellen elnyomta a cigarettáját.

– Add át Jack Horrallnak, hogy kösz az ötvenest, és tedd hozzá, hogy a kis fekete kacsa nem akar többet csali lenni.

– Még valamit?

– Mondd meg, hogy azt üzenem, vissza kéne menned a tengerészgyalogosokhoz. Háború van, és neked a fronton a helyed, mint a férjemnek.

– Szeretsz? – kérdezte Elmer.

– Nem. Amíg tart a háború, veled terelem el a figyelmem.

A Gablesnél Ellen kiszállt, Elmer visszafordult, és kelet felé indult. Rettentően törte a fejét. Már a tüskésre nyírt haja is viszketett tőle.

Tommy G. a Gordon Hotelben lakott. Breuning és Carlisle lusta volt hozzá, hogy átkutassa. A Gordon pont a Melrose-on volt, kicsit feljebb.

Túrjuk fel Tommy szobáját. Szaglásszunk nyomok után. Jó lenne valami potyainfó a szemétről. Hülyéskedjünk Dudley Smithszel.

A Dudster halálra ítélte az áldozati állatot. Hé, Elmer – nyírjátok ki. Ez nem rendes. Ő nem valami fekete köpönyeges gyilkos.

A rohadt eső. Megteltek a lefolyók. Csúszik a sár. Se forró rum, se dögös nők.

A Gordon fölött parkolt le, és átugrott egy pocsolyát. A hall kopott volt. Egy ember bóbiskolt a telefonközpont előtt. Zöld nemezcilindert viselt.

Tommy a 216. szobát bérelte. Elmer felment a lépcsőn, az ajtónak támaszkodott. Nem hallott se emberi, se rádióhangot. Elővette a pisztolyát, a vállával belökte az ajtót.

Tommy nem volt ott. Senki sem volt ott. Csak egy ágy. Csak a bánat négyszer négyméteres fészke.

Fürdőszoba nem volt. Egy szekrény. Az ágy mellett egy piszoárnak használt tejesüveg. Szék nem volt. Egy szekrény, egy komód.

Bezárkózott. Mennydörgés rázta meg az épületet. Valami hőzöngők kint a Melrose-on azt üvöltözték, hogy boldog új évet.

Megnézte a szekrényt. Üres volt. Ez azt jelentette, hogy Tommy meglógott. Volt autója, vagy lopott egyet. Viszonozta három zsaru lövéseit, azután huss… Viszlát, erőszaktevő disznó.

Kihuzigálta a fiókokat. Talált némi idegesítő szart.

Egy tanulj magad spanyolul nyelvkönyv. Egy trágár fényképalbum. Izgis szamaras képek tijuanai módra. Vegyük észre a kerek kalapot azon a Burrón.

Náci karszalagok. Japcsi zászlók. Egy tetkóstencil. Figyeljünk a bevágott részekre:

Horogkereszt körvonalai. SH, amit kígyók vesznek körül.

Belelapozott a címes noteszbe. Újabb baszottul furcsa dolgok. Idesüss – se címek, se teljes nevek.

Ezt nézd: „J. S.” és egy hollywoodi szám. „Szt. Vib” és egy belvárosi szám. Ez valószínűleg a Szent Vibiana katolikus templom.

Ezt nézd: RE-8761. Se név, se monogram. A Republic a belvárostól délre működő telefonközpont.

Ezt nézd: MA-4993. Ez a szám ismerős. Addig facsarta az agyát, míg beugrott.

Az Eddie Leng-féle Kaulung Levesező a kínai negyedben. Egész éjjel nyitva vannak. Jó a cápauszonylevesük.

Eddie Lang a Négy Családnak dolgozik. Tommy G.-ről mindenki tudta, hogy a kínaiakkal nyomul.

És: még három olyan szám, amihez nem tartozik se teljes név, se monogram.

Elmer leakasztotta a fali telefon kagylóját, és felébresztette a központost. Kérem az MA-6884-et, pronto!

A Nyomozóiroda. Az erkölcsrendészet éjszakai vonala. Mindig volt mellette valaki.

Négy csengetés, és felvették. Egy papírtrombita rikoltozott. Az ügyeletes totál részegnek tűnt.

– Ébresztő, szarházi! Ellenőrizz pár telefonszámot.

A kolléga ásított.

– Te vagy az, Elmer?

– Én vagyok, szóval szerezz ceruzát!

– Van itt egy valahol.

– HO-4612 – diktálta Elmer. – Az előfizető monogramja J. S.

– Oké, megvan…

– A Szt. Vibiana-templom száma és az RE-8761 előfizetője.

A zsaru kezdett magához térni.

– Ezt a legutolsót ismerem. Egy bedobós telefonfülke. Azok a beszarnyik szövetségiek, akik a lehallgatást csinálták, szintén vizsgálták. Akinek büdös a városháza, az onnan intézi a büdös hívásait.

– Most már ne hagyd abba – szólt rá Elmer.

– Ki hagyja abba? Csak szünetet tartottam.

– Gyerünk már, ne húzd…

– Egy buki helye volt, és van, aki szerint még mindig az. A 11. és a Broadway sarkán a Heraldnál. Az a heringszaros riporter, Sid Hudgens onnan intézi a tréfli hívásait.

Sid, a zsidrák. Botrányszerző, kisstílű bajgyáros. Szt. Vib: a pápisták központja. Eddie Leng kajáldája.

Tommy, mit jelent ez a sok szar?

2

Dudley Smith

(Los Angeles, 41/12/31, 23.30)

Áradó rezek. Szárnyaló fúvósok. Az eső szinkópában kopog.

Az eligazítóhelyiség majd szétrobbant. Count és a fiúk fűtötték. Az Annie Laurie ment. Gyors és komolyan kelta.

Izzott a szoba. A gőzfűtés küzdött a hideg L. A.-i téllel. Vadul ropta az összes zsaru, aki évente egyszer táncol. Mindent megittak, ami az asztalon volt, és akár akarta, akár nem, ide-oda ráncigálták a csajukat. Count csak nézte őket. A fehérek cirkuszi bohócok. Most már biztos.

Dudley nézelődött. A fal mellett ült, egy résnyire nyitott ablak mellett. A katonai egyenruháját viselte. Claire élénk sárgászöld színű ruhában jött.

Az érsek neki ripacskodott. J. J. Cantwell szerette a nőket. Hű maradt a fogadalmaihoz, és nem szegte meg őket. Monsignore Joe Hayes úgy tett, mintha Claire ott sem volna. Mert ez a nő áttért. És úgy már nem az igazi. Vonakodva lett a gyóntatója.

Monsignore Joe-t taszították a nők. A fiúkat szerette. Megszegte a fogadalmait, és engedett a vágyainak.

Coughlin atya nyersen szeretett beszélgetni. Az ital, a rágalmazás és a felbujtás volt az ő szentháromsága. Utálta a vörösöket és a zsidrákokat. A Szent Vib apácáinak ripacskodott, és gyűlölködő monológok segítségével keltett viszályt köztük. Életfeltétel volt számára, hogy lelkeket gyötörjön meg, és elégedetlenséget szítson.

Egy pincér újra telepakolta az asztalt. Meghajolt, scotchot, gint és jeget hozott. A pincérek a megyei börtön megbízható foglyai közül kerültek ki. Ez a srác mutogatott. Iskolaudvarokba járt, és ott verte a farkát.

Claire töltött mindenkinek. A papok cigarettára gyújtottak, és ittak. Az érsek Claire-t bámulta. Monsignore Joe a pincért skubizta. Charles atya egy szalvétára firkált. Vértől csöpögő horogkereszteket rajzolt.

Dudley megigazította a nyakában lógó kendőt. A bal karján jó néhány szúrt seb volt. Egy rohadt kínai, nyilván. Valószínűleg a kínai maffia ármánykodása. Ő Ace Kwan bácsi és a Hop Sing szövetségese volt. Ez a szövetség haragot szülhetett valamelyik rivális bandában. A késes merénylő hamarosan megkapja a magáét.

Claire megosztotta vele a morfiumát. Az anyag segítségével gyorsabban gyógyult. Ebben a nőben erősebb volt a függésnél a szerelem. A drog enyhítette a fájdalmat, és gyászos hangulatba borította a világot. Megadta neki a nobless oblige-t.

Enyhítette a közelmúlt kudarcait. Pearl Harbor és a japcsik összefogdosása egyetlen nagy, közös, elbaltázott ügy.

Volt pár ötlete, hogy pénzt csináljon a háborúból. Ace Kwan segített neki. Mind hibáztak. Egy titkos heroinraktár után nyomozott Alsó-Kaliforniában. Mike Breuning, Dick Carlisle és Hideo Asida segített neki. Elkúrták. Carlos Madrano százados heroinjára akadtak rá. Madrano és a mexikói állami zsaruk keresztülhúzták a Smith-kartell számításait. Egy japcsi tengeralattjárós kudarc is közbejött. Ő nitrót tett Madrano kocsijába, és felrobbantotta El Capitánt. Egy kis elégtétel.

Coughlin atya ismerte Madrano utódját. José Vasquez-Cruz antikommunista és antiszemita volt, de nyíltan nem fascista. Alsó-Kalifornia megint alávághat. Smith rendőr őrmester és Smith, a hadsereg századosa. Találkozni fog Vasquez-Cruzzal, és talán megpróbálja megvesztegetni. Alsó-Kalifornia új lehetőségeket hozhat.

Count Basie egy latinos balladába kezdett. Claire megszorította a jó karját. Táncoljunk, mi corazón.

A nyakában lógó kendő nehezítette a mozgást. Dudley hagyta, hogy Claire felsegítse és vezesse. A nő átölelte a sebes karját. Összebújva táncoltak. A nő partnerének vállára hajtotta a fejét.

– Két hét múlva ott leszünk. Meg fogjuk unni ezt a zenét – mondta.

– Melnick őrnagy kivett nekünk egy nagy lakosztályt a hotelben. Lesz saját teraszunk és gyönyörű, óceánra nyíló kilátásunk.

Claire közelebb bújt.

– Misére járunk majd, és az összes szent napját megünnepeljük. Magasabbak és csinosabbak leszünk mindenkinél, és nem fogják elhinni, hogy milyen szépen beszélünk spanyolul.

Dudley nevetett.

– A tömeg csodálni fog. A hátad mögött úgy hívnak majd, hogy La Gringa, és nem értik, hogy lehet egy ír bunkónak ekkora szerencséje.

– Ne bántsd magad, drágám. Ne felejtsd el, hogy több kultúrát vertem beléd, mint amennyire te elhülyítettél engem.

– Csak a mázlin múlik, mi lesz a vége, nem? Majd az idő és a sors megmutatja.

– Igen, kedvesem – felelte Claire. – Minden tőlük függ.

Zsúfolt volt a parkett. A mulatozók trappoltak, és összevissza csavargatták a lábukat. Dudley néha összevigyorgott a zsarukollégáival.

Ott van Thad Brown hadnagy. Egy mulatt énekesnővel dumál. Ott van Davis exfőnök, épp a puncsos tálba tölt valami alkoholt. Ott van Bill Parker százados és Kay Lake. Elátkozott szerelem az övék. A helyiség két végében állnak. Azért így is izzik valami közöttük. Parker makacsul forog a farka körül. Miss Lake csinos, bár ostobán önelégült.

Parker egyenruhát visel. Vegyük észre az átizzadt zubbonyát és lekonyuló derékszíját. Az esőben küszködött a rohadt forgalommal. Bujkál a felesége elől. Azért van itt, hogy a csinos Kay Lake-et bámulja.

Lake-et sok férfi okosnak és vonzónak találja. Parker egész biztosan. Dudley a maga részéről nem ért velük egyet. A nő igazi amatőr, falja a férfiakat, és rajong a zsarukért. Házasság nélkül együtt él a mogorva Lee Blancharddal. Parker álszent és veszélyes. Egy nap talán főnök lesz belőle.

Bill Parker. A Vatanabe-ügy. Egy akadály a futópályáján Pearl Harbor után.

Fudzsi Sudo. A Vérfarkas-pszichopata. D. L. Smith őrmester ötlete volt, hogy őt nevezzék ki gyilkosnak. Bill Parker az igazi megoldásra hajtott. Bill Parker kudarcot vallott. Hideo Asida Smith őrmesternek segített. Ezért sikerült az egész.

Claire közelebb hajolt. Dudley érezte, ahogy megremeg a nő teste. Hamarosan elnézést kér, és kimegy egy kicsit. Bőr alá adja be magának.

Szilárdan tartotta a nőt. A nő szilárdan tartotta őt. Új szerelmi ügy volt, szívből jövő szerződés.

Smithnek fájt a karja. Lefogyott. A késelő támadásával csúcsára ért a Pearl Harbor óta tartó sprint.

Bosszút fogadott. Később találkozik Mike-kal és Dickkel. Hoznak magukkal néhány gorillát az idegenrendészetről. Alaposan szétcsapnak a kínaiak között.

Count az Adiosszal folytatta. Lágy fúvósok, mély rezes központozással. Mexikói motívum.

– A búcsú sosem ilyen szép – mondta Claire.

Dudley megcsókolta a nyakát. Ott is izzadt volt. Ismerte már a nő testét és a kábítószerezési szokásait.

– Ez a mi dalunk, amíg tart a háború. Kizárja a búcsúzkodást.

Claire összerázkódott. Visszakísérte az asztalukhoz. Charles atya belekezdett valami durva viccbe.

– Hallotta már, eminenciás uram? Őrült jó poén Csöcse-csüngről, a kínai kurváról.

J. J. Cantwell felnyihogott, Joe Hayes szigorúan nézett. Claire felkapta a ridiküljét, és elindult a vécé felé.

Kettévált előtte a tömeg. Részeg zsaruk tértek ki előle. Nem látszott rajta, hogy siet, mindenkire rámosolygott.

Dudley megnézte az óráját. 11.51 van. Hova lett Mike és Dick? Hol van az az agyatlan Elmer Jackson?

Quo vadis, Tommy Glennon?

Tommy a saját kihalására szavazott. Három ügyben vádolják. Első ügy: Tommy nőket erőszakolt meg, ezzel hátat fordított a polgári együttélés szabályainak. Második ügy: Tommy D. L. Smith régi besúgója volt, és a mostani besúgó, Huey Cressmeyer haverja. Harmadik ügy: Tommy illegális határátlépőket dolgoztatott az egykori alsó-kaliforniai főnök, Carlos Madrano megbízásából.

Harmadik ügy, kiegészítő záradék:

Dudley november közepe táján meglátogatta Tommyt a Quentinben. A faszi nagyon ráizgult Madranóra és a saját mexikói terveire. Márpedig Dudley-nak nagy tervei voltak Mexikóban. Kihasználja a katonai titkosszolgálatnál meglévő helyzetét, hogy valóra váltsa őket. Heroint fog árulni, és illegális határátlépőket dolgoztat. A börtönbe zárt japcsikat eladja rabszolgának. Tommy mindent elbaszhat neki. Vagyis Tommynak meg kell halnia.

Bedobott pár tablettát szódával. Két bogyót a szúrt sebek okozta fájdalomra. Hármat a késő éjszakai szorongásra.

Cantwell, Hayes és Coughlin már szarrá itta magát. Szidták a négereket, Joe Sztálint, a vörös veszedelmet. A protestáns angolok eszelték ki ezt a háborút, és bevonták a zsidókat is. Előre lezsírozták a ’36-os olimpiai eredményeket. Az a híres Jesse Owens? Lassabban fut, mint a vén ír nagyanyám.

Tíz másodperc múlva éjfél. Count Basie trombitása riadót fújt. 9, 8, 7, 6…

Dudley felállt. A zsaruk az asztali zászlócskákat lengették. Dudley a csillagos-sávosat meg az ír köztársasági zöldet kapta fel.

…5, 4, 3, 2…

Mike és Dick sétált be. Dudley látta őket. Mekkora barmok! Észrevették Dudley-t, és elbátortalanodtak.

Dudley lengette a zászlókat, és közben: Tommy? Mike és Dick a fejét rázta: semmi.

…1, nulla: BOLDOG ÚJ ÉVET…

Kiabáltak, hátba veregették egymást, pukkantak a dugók dögivel. Petárdák és zászlók hurkapálcán…

Count rákezdett az Auld Lang Syne-ra. Dudley megszédült. Az ideiglenes bálterem forró lett, mint a gőzfürdő, és a feje tetejére állt.

A karja lüktetett. Úgy érezte, el fog ájulni. Claire vitorlázott felé.

Megfogta, megtartotta, megcsókolta.

– Eljött a mi időnk, szerelemem – mondta.

3

Joan Conville

(San Diego, 42/1/1, 00.15)

Jut még eszedbe, kedvesem, a boldog…

Üvöltés és kurjongatás. Kereplők csattognak. Végigkiabált pohárköszöntők és Emlékezzetek Pearl Harborra!!!

Mulatozókkal volt tele a tetőn a bár. A haditengerészet tisztjei isznak, mint a kefekötő. Fogdosnak és tapiznak. A parketten vadul csókolgatják a nők nyakát.

Stan Kenton bemutatja: A ritmus művészete. Néhány dalt Misty June Christy dorombol el. A bár mindegyik fala csupa üveg, és csomó méter magas. Az ember egy pillanatra sem veszítheti szem elől a háborús ruhába öltözött óceánpartot. Meg a viharfelhőket és a világ legsötétebb egét.

Joan kikerülte a felé nyúló férfikezeket. Magához szorította a ridiküljét, és az ajtó felé tartott. Félig berúgott már. L. A. háromórányira volt északra. A katonai ellenőrző pontok lelassítják a forgalmat. A parti elsötétítés olyan volt, mintha halotti lepel burkolná be az embert.

Elhajolt még néhány utolsó tapizási kísérlet elől, és megmenekült. Bejutott a liftbe, megnyomta a 0 gombot. Tükrök vették körül. Nagyon jók voltak, kénytelen volt mindbe belenézni.

Kacsintott. Fütyült. Túl büszke volt hozzá, hogy elbizonytalanodjon, túl magas és túl csinos ahhoz, hogy veszítsen.

A vörös haja. A zöld szeme. Feltűnő, 1,80-as teste. A csini téli egyenruhája. Aranygombok és sujtás.

J. W. Conville alhadnagy, USNR. Reszkessetek, szarevő japcsik!

Pearl Harbor napján, L. A.-ben jelentkezett a seregbe. Hirtelen felindulás volt, semmi más. Kirúgta az egyéjszakás kalandját, és beautózott a belvárosba. A szövetségi épületet elárasztották az önkéntesek. Hat teljes órát állt sorban.

Horgony felhúzva.

Vizsgázott ápolónő volt, biológusi diplomával. A klassz életrajza miatt már a bejáratnál tiszti fokozatot kapott. A szanitécek számára szervezett kiképzőtábor fenyegette. Mehet hadihajóra. Point Loma, vigyázz, jövök!

A lift zökkent és megállt. Az előcsarnok. Joan rengeteg gazdag részeg között nyomakodott át.

A híres El Cortez Hotel. Özvegyasszonyok és szmokingos vén kecskék. A falakon mindenütt háromszínű zászlócsokrok. ÜSD A JAPCSIT! transzparensek. A dagadt Wallace Beery autogramot osztogat.

Joan már a parkolóban járt. Alacsony férfiak bámulták. Jesszum pepi – az eső.

Átázott. Megtalálta a kocsiját, és bemászott. Beindította a fűtést meg az ablaktörlőt. Cigarettára gyújtott. Rákanyarodott a parti útra, elindult észak felé.

Betartotta az elsötétítési szabályokat, kizárólag a helyzetjelző lámpát használta. A lámpa vaaaastag vízpászmákat világított meg. Tőle balra hullám verte a partot.

Az egyik cigarettáról a másikra gyújtott. Pontosan tudta, hogyan kell kijózanodnia. Koncentrálj a feladatra, nyomd el a tucatnyi koktélt. Rendben kijutott San Diegóból. A forgalom csökkent. Hosszú, üres szakaszhoz ért, és gyorsított. Menj, ahogy tudsz. A Conville család jelszava.

Pontosabban Earle Everett Conville jelszava. Most meg a legidősebb lányáé. Nem a húgáé. Ő hozzáment egy katolikushoz, és bemocskolta a nagy Earle örökségét.

Az üres szakasz beszűkült. Egyetlen fekete lyukká változott innen az örökkévalóságig. Joan padlóig nyomta a gázpedált. A két erőtlen lámpa a flasztert verő vizet világította meg.

A szél vízszintesen fújta a cseppeket. Mint Wisconsinban, Tomah-ban.

A szélnek sok trükkje volt. A hó vízszintesen esett. Kifordult fák repültek vele. Nagy Earle Monroe megye vadőre volt. Joan, ha vele volt, .775-ös puskával lövöldözött a kidőlt fákra. Öt fából elég gyújtós lett egész télre.

Ennyi történt a szülővárosában. Ami halott, mint az apja és az anyja. Távoli, mint a húga és a beltenyészetből született unokahúgai Bilgewaterben. Őt elrabolta a nővériskola és a hajtás a diplomáért a Northwesternen. Messze jár, mint a sok pasija.

Jesszum pepi – az eső.

Ment, ahogy tudott. Ezt csinálja egy igazi Conville. Egyik cigarettáról a másikra gyújtott. Elnyomta a sok alkoholt. Egy katonai ellenőrző pontnál lassított. Diverzánsoktól félnek. Egy rendőrségi ellenőrző pontnál is lassított. Embercsempészektől félnek. Fehér disznók csempésznek mexikóiakat a csomagtartójukban vagy a teherautójuk platóján.

A zsaruk kék zubbonyt és széles derékszíjat viseltek. Eszébe jutott róluk az az L. A.-i százados. A pasi majd elájult tőle.

Northwestern. 1940. tavasz. Girhes, szemüveges nyomoronc. Folyton az ő sarkában loholt. Nézte, amikor agyaggalambra lőtt a Michigan-tónál. Figyelte a harisnyaboltban. Joan egyszer majdnem felkérte táncolni.

Senki nem tudta, hogy hívják a fickót. Valami közlekedési rendőrök számára tartott szemináriumra járt. Szabadidejében Joan Woodard Conville után leskelődött.

A szeminárium véget ért. A százados eltűnt. De van egy furcsa epilógus. Három éjszakával ezelőtt meglátta L. A.-ben.

Hollywood Boulevard. Hadikötvénygyűjtés. A Ritz fivérek megalázzák magukat, hogy megnevettessék a közönséget. Puff – meglátja a pasast. Puff – a pasas is meglátja őt. Puff – a pasas eltűnik.

A zsaruk az ellenőrző ponton intettek, hogy továbbmehet. Az egyik zsaru füttyentett. Joan dobott neki egy csókot, és padlógázzal lőtt ki.

Az eső függőlegesen esett. A szél vízszintesen fújta a cseppeket. Az esőről Nagy Earle jutott eszébe – aki erdőtűz áldozata lett.

Nagy Earle, a tűzoltó. Nagy Earle, az alkoholista paraszt. Nagy Earle, a csempészett alkoholt vedelő, a bevándorló indiánok barátja és ellensége.

Erdőtüzek oltására vette fel őket. Amit fizetett nekik, azt italra költötték, és felgyújtották az erdőt, hogy megint kereshessenek egy kis pénzt. ’38. április 9-én komoly tűz támadt. Talán az indiánok gyújtották. Talán nem. Talán előre megfontolt gyújtogatás volt.

Az apja, E. E. Conville csak negyvenkilenc volt, amikor meghalt. Élve elégett. Az USA Erdészeti Szolgálata kivizsgálta az esetet. Felhívták: „Nem találtunk gyújtogatásra utaló bizonyítékot.”

Joannak más volt a véleménye. Az egyetemen újabb főtantárgyat választott. Kimaradt az orvosegyetemre felkészítő biológiából. Inkább törvényszéki biológiát tanult. Bejárta az erdőtűz helyszínét. A talajt és a fákat vizsgálta. Kikérdezte az indiánokat, és összeállította a gyanúsítottak listáját. Egy részeg indián ölelgetni kezdte. A puskájával szétlőtte a bal lábát.

Széttépte a gyanúsítottak listáját. Nem benyesett rézbőrűek voltak. A tűz valószínűleg szándékos volt – nem véletlenül kezdődött.

A gyulladási pont közelében kerozin nyomait találta. Megvizsgálta a repülőgépbenzinnel átitatott talajt. Megállapította, milyen molekulákat tartalmaz, és milyen típusú üzemanyag. Így jutott el a minnesotai Duluthba, egy repülőgépeket bérbe adó társasághoz. A cégtől kapta Mitchell A. Kupp nevét.

Kupp feltalálónak nevezte magát. A családja tartotta el. Charles Lindbergh pajtása volt. 38. szeptember 4-én Kupp bérelt egy kisgépet, és Monroe megye fölé repült.

Ezt mind kiderítette. Itt azonban elakadt. A kiömlő benzinre vonatkozó bizonyítékot összevissza gyűjtötte és naplózta. Nem talált indítékot. Nem talált értelmes kapcsolatot E. E. Conville és Mitchell A. Kupp között.

Menj, ahogy tudsz. Ezt csinálja egy igazi Conville. Ezt várja tőled Nagy Earle.

Éjszakás nővér lett. Végezte az egyetemet. Sokat olvasott. Falta az L. A.-i halottkém, Norton Layman és a rendőrségi helyszínelő, Hideo Asida könyveit. Megszerezte a diplomáját, és L. A.-be költözött. Egy laborban kapott munkát, és jelentkezett a Cal Tech doktori iskolájába.

Joan ment, ahogy tudott. Ezt csinálja egy igazi Conville. Vissza fog térni Wisconsinba, és bosszút áll Nagy Earle haláláért. Övé a bosszú.

Banzai! Pearl Harbor fontosabb. Izgalmas randikra sosem tudott nemet mondani. És most a történelemmel randizott.

Eső verte a kocsit. Alig látott valamit. Az úton meggyűlő víz az alacsonyra szerelt lámpákra fröccsent, és azok így már szinte semmi fényt sem adtak.

Üvöltött a vihar. Próbált a lámpa nélkül boldogulni. Már majdnem L. A.-i méretű forgalomban vezetett. Az egyik cigarettát szívta a másik után. Visszaváltott, közvetlenül más autók mögött haladt, meg-megfarolt. Egy utcatábla a Venice Boulevard felé mutatott.

Jobbra húzódott. Megszédült, erősen szorította a kormányt. Kiment a fejéből a vér. A szokásos, ivás utáni érzés…

Erős fény csapott a szélvédő felé. Nagy, teljes erőből világító reflektorok. Megszegi az elsötétítési rendelke…

Joant elvakította a ragyogás. Elengedte a kormányt, hogy megdörzsölje a szemét. Belerohant a fénybe és abba a nagy valamibe.

4

Hideo Asida

(Los Angeles, 42/1/1, 2.30)

A Vérfarkas alszik. Magzati pózba húzza magát, békésnek látszik. Jól áll neki a felejtés.

Egy üres sorban álló/egyszemélyes zárkát kapott. A börtönőrök elkülönítve és benyugtatózva tartják. Fudzsio Sudo/kor: 38/férfi, japán. Megkapta, amit kért. Négyrendbeli, előre megfontolt gyilkosságért fogják bíróság elé vinni.

Nemsokára kivizsgálják a pszichiátriai állapotát. Csak a pecsét kell. A vád szerint megölte a Vatanabe család mind a négy tagját. Szexuális és fasiszta szimpatizáns indítékai voltak. Megy a kivégzőszobába, az biztos. Hat hónapon belül halott lesz. Hideo Asida törvényszéki szakértő bűnrészességével.

Asida nézte az alvó Vérfarkast. Lee Blanchard őt nézte, kibicelt. Big Lee. Kay Lake álszeretője, egykori nehézsúlyú bunyós.

– Van a vérfarkas meg a farkasember. Mi a különbség? Talán csak a színész, aki játssza.

Az üres zárkafolyosón álltak. Mennydörgés visszhangzott valahonnan. A berácsozott ablakok megremegtek.

– Ugyanaz a szimbolikus figura – felelte Asida – más és más narratívában.

Blanchard ásított.

– Szívesen vagyok a testőröd, Hideo. De a Central rendőrőrs fogdája nem a legvadabb szilveszteri móka, amit el tudok képzelni.

A Vérfarkas felhorkant. Megrándult, és szopni kezdte a hüvelykujját.

– Mondj valamit, farkas koma – szólt be neki Blanchard. – Mondj valamit, amit nem tudok.

Asida hasbeszélt. Belülről dumált, és a Vérfarkas pidzsin angol/japán keverékszövegét utánozta.

Dudley Smith kente rám. Asida szenszei segítségével. Dudley Smith kényszerítette. Kényszerítette, és erre ő segített, hogy megálljon a vád. Asida szenszei Smith őrmester talpát nyalja.

Blanchard meghúzta a palackját.

– Egészségedre, Vérfarkas! Érdekel a véleményem? A diliházban van a helyed; sokkal inkább, mint a gázkamrában.

Asida elvette tőle a palackot.

– Menjünk fel. A közlekedésiek ügyeletese vagyok. Lehet, hogy Parker százados betelefonál.

– A városházi bulin volt. Ő és Kay nagyon nézték egymást.

Asida még egy kortyot ivott a brandyből. Ritkán ivott. A kis adagtól is kipirult kicsit.

– Gondolom, elég kínos ez neked. Nem lehet könnyű vele élni.

– Nem könnyű a csajommal élni, de hát Kay Lake a csajom, és megvannak a maga előnyei – vigyorgott Blanchard. – Mindig kitalál valami váratlant. Elmondjam a legújabbat? Most valami brentwoodi klasszikus zenész pasikért van oda. Főleg vörösök és zsidók, a Führer elől menekültek. Nem tudom, mennyi ideje jut Bill Parkerre.

Asida visszaadta az italt. Égett a szeme. Meleg lett a hűvös zárkasoron. Mintha hangyák rohangásznának rajta. Mindennel késésben volt. Pearl Harbor óta nagy lemaradása gyűlt a labornak. A japánok összeszedése jó sok elkobzott tulajdoni tárggyal járt. A megszerzett bizonyítékok december közepe óta nem voltak rendesen könyvelve.

Őt nem csukták be, és a családja is megúszta. Másnap folytatódnak a letartóztatások. Dudley Smith pártfogásának köszönhette a szabadságát. A Biltmore Hotel lakosztályában lakott, az anyjának és a bátyjának is jutott saját szoba. De Dudley segítségének ára volt. Például a Vérfarkas bepalizása.

– Transzba estél, Hideo – szólt rá Blanchard. – Biztos azoktól a maró szaroktól, amiket szagolsz.

Asida elmosolyodott. Kisétáltak a börtönszárny bejáratán. Asida horkolást hallott.

– Csssss – mondta Blanchard. Az idegenrendészet pihenőszobájára mutatott. Odamentek, és belestek. A padló elkobzott bűnjelekkel volt tele. Rádiók, zászlók, náci Lugerek, kandzsi szövegek, angol nyelvű gyűlöletpropaganda. Gyűlöld a kínaiakat, gyűlöld a zsidókat, gyűlölj minden amerikait.

A kinyitható ágyakon három civil ruhás terült el. Gatyára vetkőztek. Mellettük egy kupacban az oldalfegyvereik és a pisztolytáskák. Rézbokszerek, gumibotok, hódfarkú ólmosbotok.

Három nagy testű. Nehézfiú zsaruk. Igény esetén sztrájktörést is vállalnak.

– Lunceford, Rice és Kapek – mondta Blanchard. – Az ezüstingesek és a Mennydörgés Légió képviselői. Ezek a nyomottak vadásszák le az ötödik hadoszlophoz tartozó japcsikat? Ne mondd többé, hogy nem ismerem fel az iróniát.

Egy zsaru jött feléjük. Készen volt. Hülye papírcsákót és 1942, JÖHETSZ! feliratú jelvényt viselt.

– Parker százados hívott, Asida. Venice-ben van rád szüksége. Halálos kimenetelű baleset. Négy halott bevándorló, és letartóztattak valami tengerésznőcit.

Egy rudakra erősített vitorlavászon sátor védett az esőtől. Ideiglenes kordon tartotta vissza a bámészkodókat. Karambolinfernó és karambolholokauszt.

Frontális ütközés. Egy ’36-os Dodge belement egy tragacsba. Nincs látható féknyom. Keletről Dodge, nyugatról ócskavas. Két hűtő összenyomódott, mint a tangóharmonika.

A Dodge-nak nem volt meg a vezetőoldali ajtaja. Az ócskavas a hátsó ülésekig és a csomagtartó széléig összenyomódott.

Jelzőfények szegélyezték a balesetes területet. A járőrkocsik közel álltak. Két hullaházi járgány orral egymás felé várakozott. A pocsolyában négy letakart hordágy.

Blanchard lehúzódott a jelzőfények mellé. Asida kiszállt, körülnézett. Működésbe hozta az Emberi Kamerát. Katt, katt – széles látószögű felvétel.

Katt – nincsenek féknyomok. Katt – az eső elmosta őket. Katt – a lerepült ajtó mentette meg a tengerésznőci életét. Katt – az ócskavas nagyon rossz állapotban van. Katt – a tengerésznőci túl gyorsan ment. Katt – a tragacs vezetője lassított.

Asida odament a hordágyakhoz. A szél cibálta a kabátját. Az eső csípte a szemét.

Mind a négy lepedőt átáztatta a vér. Asida félig felemelte őket. Négyszer kattant a fényképezőgép. Nézzük, mit látott.

Négy mexikói férfi. Mind halott. Ketten ültek elöl, ketten hátul.

Frontális becsapódás. Az elöl ülők súlyos mellkasi sérüléseket szenvedtek el. Felrobbant a szívük. A hátul ülők lejjebb kapták az ütést, így aztán kibeleződtek.

Asida felnézett. Bill Parker szállt ki a járőrkocsiból. Egy üres félliteres üveg esett ki az öléből.

Csattant és pörgött. Asida másfelé nézett. Fojtott kiáltást hallott.

Megkereste, merről jött a hang. Odament a ronccsá tört autóhoz. Elővette az Emberi Kameráját, és készenlétben tartotta. A csomagtartó fedele résnyire nyitva. Valami van benne.

Felrántotta a csomagtartó tetejét. Egy kisfiút látott meg. A pótkerék nyomta agyon. Egy kislány habogott mellette valamit, és vért köpött.

Mondani akart valamit. Asida felemelte, és magához szorította. A lány az arca felé kapott, és a karjában halt meg.

5

(Los Angeles, 42/1/1, 3.15)

Kwan Kínai Pagodája. Egész éjjel nyitva. A zsaruk törzshelye. A Hop Sing banda főhadiszállása és a kínai negyed központja.

Itt van Ace Kwan bácsi. A zsaruk bábja. Hadúr és vendéglátós.

Esőben alig megy az üzlet. A helyi kínaiak és az éjszakai baglyok otthon maradtak. A fiúknak a legjobb asztal jutott.

A Dudster és udvartartása. Ace tengergyümölcsei-tálat és mai taiokat hozott. Hatvanhat éves volt, és nagyon sovány. Sült gombócokat tűzött a rugós késére, és befalta őket.

Ugga-bugga. Teljes körű zsaru-csúcsértekezlet. Az elkúrt megfigyelés a téma. Egy erőszaktevő szabadon kószál.

A fiúk zabáltak és vedeltek. Elmer két amfetamintabletta után küldte a Bromo Seltzert, és óóóóózott. Mike Breuning és Dick Carlisle sértődötten hallgatott. Jelen volt még: a büdös Cal Lunceford, Wendell Rice és George Kapek. Nevezzük őket nemrég ébredt, hülye banditáknak.

Mindenki Dudley-ra figyelt. Leginkább Elmer. Ez az ír fasz elküldte, hogy öljön meg valakit – nincs ez rendben.

A Dudster összevissza beszélt. A hangja elcsuklott. A nyakában lógó kendő átázott. Lógott rajta az egyenruhája. Elmer titokban mindent észrevett, és megpróbált úgy tenni, mintha sajnálná. Dud körbeadta a dossziét. Tommy Glennon ismert kapcsolatai és lehetséges tartózkodási helyei. Tommy, a kínaiak nagy haverja. A k-negyedben húzta meg magát. A dossziéban szóba került pár kocsma, kupi, kábszertanya.

A fiúk átfutották a felsorolást. Dudley a villájával kocogtatott. Achtung, meine Kameraden!

– Azért jöttünk össze, hogy orvosoljuk a néhány órával korábban elkövetett taktikai hibákat, és talán összegyűjtsük a mellékesnek tűnő nyomokat arról a fószerról, aki három nappal ezelőtt itt a pincében megszúrt. Vékony kis teste azokon a határokon belül maradt, amelyeket az ember kínainak is elfogad. Festett keleties arcvonásokkal bíró faálarcot viselt, maszkja azokhoz az álarcokhoz hasonlított, amiket a japán színészek viselnek a japcsik ősinél is ősibb színházi előadásain. Barokkos, furcsán játékos természetet vélek felismerni. Megtiszteltetésnek venném, ha ezt a ritka madarat élve hoznátok be, ahogy azt is, ha Tommy Glennont ott helyben agyonlőnétek, ahol rátaláltok.

Mike és Dick lelkesen egyetértett. Igen, főnök, mondták, és vigyorogtak, ahogy csak bírtak. Büdös Cal az ujjperceit ropogtatta. Rice és Kapek ragyogott a boldogságtól. Elmer megnézte az övükbe tűzött szarokat. Mint mindig: bikacsök volt náluk, és olyan tartalék stukker, amivel a tett helyszínén az áldozatra lehet terelni a gyanút.

Elmer újra átfutotta a dosszié tartalmát. Egy hasáb helyszíneket sorolt. Rengeteg volt közülük a környéken. Oké… de miért maradt ki Eddie Leng Kaulungja?

Kívülről megtanulta Tommy noteszának a bejegyzéseit. Nem volt benne sok. Eddie kajáldája tűnt az egyik legfontosabbnak köztük.

– Bevigyük az irodába ezeket a srácokat? Ott lépjünk a gyomrukba? – kérdezte Rice.

Dudley cigarettára gyújtott.

– Ott kérdezzétek ki őket, ahol rájuk találtok. A lehetséges gyanúsítottakat hozzátok ide.

Ace a kése hegyére tűzött egy sült rákot.

– Vigyék őket a pincébe. Satuba fogjuk a golyóikat, és cigarettával perzseljük őket.

Elmer nyelt egyet. Fel-le mozgott az ádámcsutkája. Dudley kiszúrta. Elmer kiszúrta, hogy kiszúrja.

– De, mondjuk, egy nagy adag rohadékot kapunk el – jelentkezett Kapek. – Akkor mi van? Hívjuk a rabomobilt?

– Lábbilincs – rázta a fejét Dudley. – Láncoljátok őket össze, és sétáljanak végig a Broadwayn. Legyen egy kis felfordulás. Ne szégyelljük, mit gondolunk. A rendőrség a Hop Sing mellett áll. A Négy Család chingasos y putasos.

– Dud gyakorol – szólt közbe Lunceford. – Megy Mexikóba.

Ace megkéselt egy rumakit.

– Viva kínaiak és fehérek! Öljétek a niggerket és a japcsikat!

Elmer felnevetett. Ez az Ace tiszta őrült. Néha nagyon vadakat mond.

Breuning felhajtott egy mai tait.

– Tommy totál benne van a kínai bizniszben. Régóta a Négy Családdal nyomul.

Elmer kicsomagolt egy szivart.

– Körözést kéne kiadnunk, és beszélhetnénk az idegenrendészeti zsarukkal. Tommy régebben illegális bevándorlókat közvetített ki. Mindenbe lefogadom, hogy szép hosszú priusza van náluk.

Dudley rámosolygott.

– Nem. Miattad baszódott el ez a dolog, Elmer. Most menj, és nagyszerű kollégáid társaságában hozd helyre, ami történt.

Két egység átfésülte a k-negyedet. Hosszú esőkabátot viseltek, lábbilincs volt náluk, az övükben fegyver. Lunceford Breuninggal és Carlisle-lal ment. Elmer pedig Kapekkel és Rice-szal.

Észak-Broadway bárokkal és levesezőkkel volt tele. Helyi kínaiak és részeg fehérek haverkodtak. A szilveszter jót tett az utcai kereskedésnek. A nagy eső rosszat tett neki. Mindkét csapat észak felé indult.

Elmeréké volt a nyugati oldal. A .45-öse volt nála, és a tölténytartós öve. Ő ment elöl, gumibotot tartott a kezében. Így szokás elhajtani az útból a sárgákat.

Rice és Kapek hozta a láncot. Két 190 centi körüli, izmos, jól felszerelt alak. A láncot a vállukra dobták, meggörnyedtek alatta. Idegesítette is őket a helyzet.

A rendőrség a Hop Sing szövetségese. Ace bácsi volt Jack Horrall egyes számú sárgája. A Hop Sing üzletei szentnek és sérthetetlennek minősültek, a Négy Család viszont az ellenkezőjének. A kínaiak múlt havi tűzszünete megbaszódhat.

Elmer vonult elöl. Bevert pár kirakatot, felhívta magára a figyelmet. Mindenhova ő ment be először, Rice és Kapek a nyomában érkezett. Tudomást sem vettek a kiáltásokról, sikolyokról és rémült nőkről. Félrelökdösték a kék fejkendős kínaiakat, úgy rontottak be, hogy látsszon, milyen kemények.

A bárpultnál ülőket Elmer dolgozta meg. A pulton felejtett kezeket ütötte a gumibotjával, törtek a csontok. Felrúgta a bárszékeket. Két nyelven is sikoltoztak és kiabáltak körülötte.

Rice és Kapek a bokszok és az asztalok felé kanyarodott. Bevetési kesztyűt viseltek, és arcokat törtek. Szomorú pofákat vertek bele a cápauszony-leveses tálakba.

Közel maradtak egymáshoz, gyors kérdéseket tettek fel. Sikoltozás és kiabálás mindenfelől. Nem tudok semmit! Nem tudok semmit! – kiabálták körülöttük. Senki nem tudja, ki szúrta meg a Dudstert… de nem mi, nem mi! – kiabálták körülöttük.

Elmer ugrása kész volt. Keménynek mutatta magát. Kapekhez és Rice-hoz képest nem látszott olyan keménynek. Közel hajolt. Összevissza hadováltak neki, és bárkit beárultak.

Tommy Glennon ismeri Huey Cressmeyert! Tommy bebuzult a Prestonban!

Pidzsin angolul beszéltek. Elmer Kíngolnak nevezte ezt. Hadartak, összevissza dumáltak. Ez ám az árulkodás. Huey C.-ről mindenki tudta, hogy a Dudster besúgója.

Kösz, elég a bárokból és a levesezőkből. Elég Észak-Broadwayből. Csupa használhatatlan nyom. Így senki sem kerül a láncra.

Nyugatra fordultak az Ordon. Elmer beverte pár klub kirakatát. Rice és Kapek ajtókat rúgott be. Pincékbe viharzottak le, ópiumbarlangokat ostromoltak meg.

Mindenütt mérgező füst és priccseken kiterült nyomorultak fogadták őket. Kínai prolik hozták-vitték a pipákat és hurcolászták a vizes edényeket. Ismeri Csang Kaj-seket, papa szan? Ismeri a híres zsarut, Charlie Chant?

Az ópiumbarlangba kínaiak jártak. Néhány gazdag, elegáns fehér is keveredett közéjük. Ott egy farok a városházáról. Ott van Ellen stúdióbeli riválisa: a platinaszőke Veronica Lake.

Rice és Kapek a kék kendősöket ütötte. A japcsi Zerók hangját utánozták. Levágták a sárga rohadékokat a priccsükről, visszaráncigálták őket a felhők közül. Elmer vizet öntött rájuk. A sok füst összezavarta a fejét.

Bottal ütötte az ópiumzabálókat. Bokára meg csuklóra hajtott. Kihozta belőlük a sikoltozást és a kiabálást. Rice és Kapek kérdésekkel bombázta őket. Felesleges dumák és félig hasznos infók kavarogtak.

Tommy G. Tijuanából csempészi az illegális melósokat. Tommy G. látja el emberrel a zöldségtermelő farmokat az Imperial-völgyben. Nem tudom, ki vágta meg a Dudstert – nem tudom, nem tudom, nem tudom!

Elmer ütött pár durva sebet. Rice és Kapek kesztyűje is szorgalmas maradt. Egyre erősödött a sikoltozás és kiabálás, egyre több lett a Kíngol.

Tommy lányos fiú. Nem tudom, hol van! Tommy egy pappal kúr.

Ezt az egyet Elmer meghallotta. Eszébe jutott Tommy notesza. Fejben aláhúzta a Szent Vibet.

Rice és Kapek elengedte magát. Tárcákat kaptak fel, pénzkötegeket vágtak zsebre. A füst hatott Elmerre. Az ópium és a benzedrin keveréke fújta köré ezt a gusztustalan ködöt.

Ő maga is jajgatni kezdett. Lehányta néhány kínai cipőjét, és a bejárat felé indult. Beleütközött Veronica Lake-be.

– Lassabban, matróz – mondta a nő.

Jólesett a zuhé. Egy kicsit kitisztította a fejét. A sok színes esőcsepp újra egyformává változott.

Elveszítette a gumibotját. A sapkája, a jelvénye, a pisztolya még megvolt. Az órája 4.35-öt mutatott. Még nem jött fel a nap. Még mindig a kínai negyedben állt, még mindig az Ord Streeten.

Eszébe jutott Tommy notesza. Eszébe jutott Eddie Leng Kaulung levesezője.

Kantoni kaja. Ord & Hill. Az önök szíves házigazdája, Eddie Leng.

Innen egy háztömb. Miért is ne? Talán Veronica is ott lesz. Talán rád mosolyog. Talán lefekszik veled. Ha nem próbálod meg, sosem derül ki.

Odasétált. Jó volt az eső. Ott van Eddie csehója. Sötét. Az nem jó. Éjjel-nappali a hely.

Elmer belesett a kirakaton. Az orra nyomot hagyott az üvegen. Oké – a konyhába vezető ajtó mögött égett a villany.

Megrázta a kilincset. Az ajtó résnyire nyílt. Bement, becsukta maga mögött. A szeme hozzászokott a félhomályhoz. Elsétált az asztalok között. Égett szagot érzett.

Az égett szag nem volt új neki. Nicaraguában a felkelőket lángszórózta. Elég gyorsan szétkergette a tömeget. Megjelölte a hátulját azoknak a majmoknak.

Elmer a konyha felé nyomult. Félrelökte az útjába kerülő asztalokat és székeket. Az ajtóhoz ért, és látta az összes sütőt és forró olajos edényt. Hát, bassza meg – itt nem odakozmált a hús, hanem alaposan átsült.

Eddie Lenget egy négylángos tűzhelyre kötözték. Mezítláb volt. Az égett bokacsontjai két olajban sütő izéből álltak ki. Visszamaradt nedv és vér buborékozott rajta. Eddie lábát megsütötték olajban.

Elmer felkiáltott, azután összeszedte magát. Alaposan megnézte a hullát. Bő jampecnadrágot és hawaii inget viselt. Valami rohadék karba fonta a kezét a melle előtt.

Látod a tetoválását? Tessék, ott van a jobb hüvelykujja és mutatóujja között. SH, és kígyók veszik körül. Emlékszel Tommy Glennon tetoválóstencilére? Hát ez pont olyan.

Tartalom

MENNYEI DÖRGEDELMEK | CHARLES COUGHLIN ATYA
XERB RÁDIÓ, LOS ANGELES. | ILLEGÁLIS RÁDIÓ: TIJUANA,
MEXIKÓ. | 1941. DECEMBER 30., KEDD

Első rész – ESŐ